ՀԱՍՏԱՏՎԱԾ Է

Եվրասիական տնտեսական հանձնաժողովի կոլեգիայի  
2017 թվականի նոյեմբերի 14-ի   
թիվ 152 որոշմամբ

**ՄԵԹՈԴԱԲԱՆՈՒԹՅՈՒՆ**

Եվրասիական տնտեսական միության ներքին շուկայում առկա խոչընդոտներն արգելքների, բացառումների և սահմանափակումների բաժանելու

1. Սույն մեթոդաբանությունը մշակվել է «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) 28-րդ հոդվածին համապատասխան և «Եվրասիական տնտեսական հանձնաժողովի մասին» հիմնադրույթի (Պայմանագրի թիվ 1 հավելված) 43-րդ կետի 10-րդ ենթակետի իրականացման շրջանակներում, ինչպես նաև ի կատարումն Եվրասիական տնտեսական հանձնաժողովի խորհրդի 2016 թվականի մարտի 17-ի թիվ 5 կարգադրության և Եվրասիական տնտեսական հանձնաժողովի խորհրդի 2016 թվականի հոկտեմբերի 18-ի թիվ 29 կարգադրության՝ Միության ներքին շուկայում առկա արգելքների, բացառումների և սահմանափակումների ռեեստրը (այսուհետ՝ ռեեստր) ձևավորելու ժամանակ Եվրասիական տնտեսական Հանձնաժողովի և Եվրասիական տնտեսական միության անդամ պետությունների պետական իշխանության մարմինների միջև (այսուհետ համապատասխանաբար՝ Հանձնաժողով, անդամ պետություններ, Միություն) փոխգործակցություն ապահովելու նպատակով և սահմանում է Միության ներքին շուկայում առկա խոչընդոտներն արգելքների, բացառումների և սահմանափակումների բաժանելու չափորոշիչները։

2. Սույն մեթոդաբանության մեջ օգտագործվող հասկացություններն ունեն հետևյալ իմաստը՝

«արգելքներ»՝ Միության ներքին շուկայի գործունեության շրջանակներում ապրանքների, ծառայությունների, կապիտալի, աշխատուժի ազատ տեղաշարժի համար Միության իրավունքին չհամապատասխանող խոչընդոտներ.

«բացառումներ»՝ Միության իրավունքով նախատեսված՝ անդամ պետության կողմից Միության ներքին շուկայի գործունեության ընդհանուր կանոնները չկիրառելու մասով բացառումներ (շեղումներ).

«սահմանափակումներ»՝ Միության ներքին շուկայի գործունեության շրջանակներում ապրանքների, ծառայությունների, կապիտալի, աշխատուժի ազատ տեղաշարժի համար խոչընդոտներ, որոնք առաջացել են այն տնտեսական հարաբերությունների իրավական կարգավորման բացակայության հետևանքով, որոնց զարգացումը նախատեսված է Միության իրավունքով։

Սույն մեթոդաբանության մեջ օգտագործվող մյուս հասկացությունները կիրառվում են Պայմանագրով և Միության իրավունքի մաս կազմող ակտերով սահմանված իմաստներով:

3. Խոչընդոտը ենթակա է որպես արգելք դասակարգման այն դեպքում, եթե այն չի համապատասխանում Միության իրավունքով նախատեսված նորմերին։

4. Խոչընդոտը ենթակա է որպես բացառում դասակարգման, եթե այն համապատասխանում է հետևյալ չափորոշիչներից որևէ մեկին.

ա) խոչընդոտն առաջացել է Միության ներքին շուկայի գործունեության ժամանակ ապրանքների, ծառայությունների (այդ թվում ՝ հիմնադրման և գործունեության), կապիտալի և աշխատուժի ազատ տեղաշարժի ընդհանուր կանոններից Միության իրավունքով նախատեսված բացառության (շեղման) պատճառով.

բ) խոչընդոտն առաջացել է անդամ պետությունների կողմից, այդ թվում՝ միակողմանի կարգով՝ Միության իրավունքին համապատասխան միջոցների կիրառման (հնարավոր կիրառման) պատճառով։

5. Խոչընդոտը ենթակա է որպես սահմանափակում դասակարգման, եթե այն համապատասխանում է հետևյալ չափորոշիչներից որևէ մեկին.

ա) խոչընդոտն առաջացել է Միության իրավունքում տնտեսական հարաբերությունների իրավական կարգավորման բացակայության արդյունքում.

բ) խոչընդոտն առաջացել է Միության իրավունքի այն նորմերի բացակայության պատճառով, որոնց մշակումը նախատեսված է Միության իրավունքով.

գ) խոչընդոտը հայտնաբերվել է իրավակիրառ գործելակերպի վերլուծության արդյունքում, որով Միության իրավունքի նորմերի միջև հակասություն է բացահայտվել։

6. Խոչընդոտները բաժանվում են արգելքների, բացառումների և սահմանափակումների՝ անդամ պետությունների կողմից Պայմանագրի, Միության իրավունքի մաս կազմող միջազգային պայմանագրերի և ակտերի դրույթների կատարման դիտանցման, Պայմանագրի, Միության իրավունքի մաս կազմող միջազգային պայմանագրերի և ակտերի դրույթներին անդամ պետությունների նորմատիվ իրավական ակտերի նախագծերի համապատասխանության դիտանցման արդյունքներով, որն անցկացվել է Հանձնաժողովի այն դեպարտամենտի կողմից, որի իրավասությանն են վերապահված ներքին շուկաների գործունեության հարցերը (այսուհետ՝ լիազորված դեպարտամենտ)՝ ինքնուրույն, իր սեփական նախաձեռնությամբ կամ անդամ պետություններից, իրավաբանական և ֆիզիկական անձանցից՝ Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 98 որոշմամբ հաստատված՝ Եվրասիական տնտեսական հանձնաժողովի աշխատանքի կանոնակարգի III բաժնի 7-րդ ենթաբաժնին համապատասխան (այսուհետ՝ Կանոնակարգ), ինչպես նաև Հանձնաժողովի կառուցվածքային ստորաբաժանումներից ստացված՝ խոչընդոտների մասին առկա տեղեկությունների հետ կապված։

7. Խոչընդոտներն արգելքների, բացառումների և սահմանափակումների բաժանելու հարցով նյութեր պատրաստելու նպատակով լիազորված դեպարտամենտն իրականացնում է սույն մեթոդաբանության 6-րդ կետին համապատասխան ստացված տեղեկությունների վերլուծությունը, պատրաստում է Միության ներքին շուկայում խոչընդոտների նշանների առկայության կամ բացակայության մասին եզրակացություն, փոխգործակցում է անդամ պետությունների, Հանձնաժողովի կառուցվածքային ստորաբաժանումների, Եվրասիական տնտեսական միության գործարար խորհրդի, անդամ պետությունների գործարար համայնքների, ինչպես նաև այլ շահագրգիռ անձանց հետ։

Լիազորված դեպարտամենտը ամփոփում է խոչընդոտների մասին տեղեկությունները և դրանք վերլուծում Հանձնաժողովի կառուցվածքային ստորաբաժանումների հետ համատեղ, փոխգործակցության միջոցով՝ Եվրասիական տնտեսական հանձնաժողովի կոլեգիայի 2015 թվականի մայիսի 5-ի թիվ 46 որոշմամբ հաստատված՝ Եվրասիական տնտեսական հանձնաժողովում ներքին փաստաթղթաշրջանառության կանոններով սահմանված կարգով։

Խոչընդոտի նշանների առկայության դեպքում լիազորված դեպարտամենտը գնահատում է անդամ պետությունների տնտեսությունների վրա արգելքների, բացառումների ու սահմանափակումների ազդեցությունը։

8. Խոչընդոտներն արգելքների, բացառումների և սահմանափակումների բաժանելն իրականացվում է լիազորված դեպարտամենտի կողմից անդամ պետությունների պետական իշխանության մարմինների հետ համատեղ Միության ներքին շուկայում խոչընդոտների նշանների առկայության կամ բացակայության մասին եզրակացությունը պատրաստելու ամսաթվից սկսած 2 ամիսը չգերազանցող ժամկետում։

Նշված եզրակացությունն ուսումնասիրվող հարցի վերաբերյալ փաստաթղթերի (նյութերի) կցմամբ Հանձնաժողովի կողմից ուղարկվում է անդամ պետությունների կառավարություններ՝ միաժամանակ էլեկտրոնային փոստի միջոցով նշված փաստաթղթերը (նյութերը) (բացառությամբ սահմանափակ տարածման փաստաթղթերի) ուղարկելով անդամ պետությունների՝ Հանձնաժողովի հետ փոխգործակցության համար լիազորված պետական իշխանության մարմինների հասցեով։ Անդամ պետությունները Հանձնաժողով են ներկայացնում տեղեկատվություն՝ եզրակացության վերաբերյալ իրենց դիրքորոշումների մասին, դրա ստացման օրվանից հետո՝ 30 օրացուցային օրվա ընթացքում։

Եզրակացության հետ այն անդամ պետության անհամաձայնության դեպքում, որտեղ առաջացել է խոչընդոտը, Հանձնաժողովը կազմակերպում է խորհրդակցությունների անցկացում բոլոր անդամ պետությունների լիազորված մարմինների ներկայացուցիչների մասնակցությամբ՝ խոչընդոտներն արգելքների, բացառումների և սահմանափակումների բաժանելու և դրանք ռեեստրում ընդգրկելու հարցերի շուրջ։

Հանձնաժողովը նախօրոք՝ ոչ ուշ, քան համապատասխան խորհրդակցություններ անցկացնելու օրվանից 15 օրացուցային օր առաջ, մյուս անդամ պետությունների կառավարություններ է ուղարկում եզրակացության վերաբերյալ անդամ պետությունների դիրքորոշումների մասին տեղեկատվությունը՝ միաժամանակ նշված տեղեկատվությունը (բացառությամբ սահմանափակ տարածման տեղեկությունների) էլեկտրոնային փոստի միջոցով ուղարկելով այն անդամ պետությունների պետական իշխանության մարմինների հասցեով, որոնք լիազորված են Հանձնաժողովի հետ փոխգործակցության համար։

9. Խոչընդոտներն ընդգրկվում են ռեեստրում հետևյալ հիմքերից որևէ մեկի առկայության դեպքում.

ա) սույն մեթոդաբանության 8-րդ կետով նախատեսված եզրակացության վերաբերյալ այն անդամ պետության դիրքորոշումը, որում առաջացել է խոչընդոտը, որի համաձայն անդամ պետությունը համաձայնվել է խոչընդոտը որպես արգելք, բացառում կամ սահմանափակում որակելուն.

բ) խորհրդակցությունների այն արձանագրությունը, որին համապատասխան բոլոր անդամ պետությունները համաձայնվել են խոչընդոտը որպես արգելք, բացառում կամ սահմանափակում որակելուն և այն ռեեստրում ընդգրկելուն.

գ) խորհրդակցությունների արդյունքներով անդամ պետությունների կողմից չհամաձայնեցված խոչընդոտների մասով Հանձնաժողովի կոլեգիայի որոշումը՝ անդամ պետության կողմից Միության իրավունքի մաս կազմող միջազգային պայմանագրերի և Հանձնաժողովի որոշումների կատարման անհրաժեշտության մասին։

10. Խորհրդակցությունների արդյունքներով անդամ պետությունների կողմից չհամաձայնեցված բացառումների և սահմանափակումների վերաբերյալ հարցերը Կանոնակարգին համապատասխան կարող են ներկայացվել Միության մարմինների (Եվրասիական տնտեսական բարձրագույն խորհրդի, Եվրասիական միջկառավարական խորհրդի, Հանձնաժողովի խորհրդի և Հանձնաժողովի կոլեգիայի) քննությանը։ Ընդ որում, հարցի վերաբերյալ փաստաթղթերի և նյութերի լրակազմը ներառում է Միության ներքին շուկայում խոչընդոտների նշանների առկայության կամ բացակայության վերաբերյալ եզրակացությունը։

11. Ռեեստրը ձևավորվում և վարվում է էլեկտրոնային տեսքով, Հանձնաժողովի կոլեգիայի նախագահի հրամանով սահմանվող կարգով։

12. Ռեեստրում ընդգրկված խոչընդոտները ենթակա են վերացման Միության իրավունքով նախատեսված կարգով։

———————